'Arbitraža ide dalje iako je Slovenija povrijedila sporazum'

Suci su zaključili kako Sporazum o arbitraži nije povrijeđen u tolikoj mjeri da bi to onemogućilo ostvarenje predmeta i svrhe sporazuma te nastavak postupka, stoji u odluci

<p>Arbitražni sud u Haagu zaključio je da je Slovenija povrijedila Sporazum o arbitraži oko određivanja granice, no postupak na Stalnom arbitražnom sudu u Haagu će se nastaviti i sud će donijeti odluku o liniji razgraničenja između Hrvatske i Slovenije, javlja <a href="https://www.vecernji.hr/hrvatska/arbitrazni-sud-u-haagu-odlucio-slovenija-povrijedila-sporazum-o-arbitrazi-ali-postupak-ce-se-nastaviti-1095954"><strong>Večernji list.</strong></a> </p><p>Arbitri su u ožujku započeli s analizom informacija i transkripata o protupravnom djelovanju slovenske predstavnice na Sudu Simone Drenik i "slovenskog" arbitra Jerneja Sekoleca, a u koje su bili uključeni i drugi suci, a zbog kojih je Hrvatska jednoglasnom odlukom Sabora istupila iz postupka i iz Sporazuma. </p><p>No suci su zaključili kako Sporazum nije povrijeđen u tolikoj mjeri da bi to onemogućilo ostvarenje predmeta i svrhe sporazuma te nastavak postupka, stoji u odluci. Također, zaključili su kako nitko u postupku nije dovodio u pitanje nepristranost i neovisnost ostalih sudaca i zaključili da mogu nastaviti postupak.</p><p>Inače, od originalnog vijeća Arbitražnog suda ostali su Nijemac Bruno Simma te Britanac Vaughan Low. Slovenski sudac Sekolec je odstupio, a na njegovo mjesto je imenovan predsjednik Međunarodnog suda <strong>Ronny Abraham</strong>, no i on je ubrzo odstupio. Odstupio je i hrvatski arbitar <strong>Budislav Vukas</strong>. Na koncu na njihova mjesta postavljeni su Norvežanin Rolf Einar Fife i Švicarac Nicolas Michel. </p><p>Kako se navodi u odluci, Arbitražno vijeće će u novom sastavu, s nova dva arbitra, nanovo pregledati i pisani dio postupka i usmeni dio rasprave i to bez stranaka. Nakon toga će, bude li potrebe, pozvati stranke da nekom procesnom radnjom, možda čak i usmenom raspravom, ako žele mogu ponoviti najvažnije činjenice i argumente. Potom će Sud donijeti odluku o granici između dvije države. </p><p>Podsjetimo, nakon izbijanja skandala, Hrvatski sabor je jednoglasno 29. srpnja 2015. godine obvezao Vladu na pokretanje postupka za prestanak Sporazuma o arbitraži između Vlade RH i Vlade Republike Slovenije. No, to očito nije previše zabrinulo Europsku komisiju koja je ustvrdila da se<strong> </strong>arbitraža nastavlja bez obrzira na odluku Hrvatskog sabora. </p>